MFCส่งทาร์เก็ตฟันด์ลุยหุ้นเป้า7%ในเดือน
บลจ.เอ็มเอฟซีส่งกองทุนใหม่เก็บหุ้นในประเทศ ตั้งเป้ากำไร 7% ภายใน 7 เดือน มั่นใจแนวโน้มตลาดหุ้นระยะกลางยังขาขึ้น
17 มิ.ย. 2554

บลจ.เอ็มเอฟซีส่งกองทุนใหม่เก็บหุ้นในประเทศ ตั้งเป้ากำไร 7% ภายใน 7 เดือน มั่นใจแนวโน้มตลาดหุ้นระยะกลางยังขาขึ้น 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บลจ.เอ็มเอฟซีเปิดขายกองทุนเปิดเอ็มเอฟซี สปอท 7 ซีรี่ส์ 2 (SPOT 7S2) มูลค่าโครงการ 1,000 ล้านบาท เน้นลงทุนหุ้นในประเทศ ตั้งเป้าหมายผลตอบแทน 7% ภายใน 7 เดือน หรือมูลค่าหน่วยลงทุนไม่ต่ำกว่า 10.85 บาทต่อหน่วย เปิดขายตั้งแต่วันนี้- 21 มิ.ย.2554
บลจ.เอ็มเอฟซี คาดการณ์ปีนี้ดัชนีหุ้นไทยจะอยู่ที่ระดับ 1,198 จุดและผลประกอบการของบริษัทจดทะเบียนคาดว่ายังเติบโตได้ดีและน่าจะปรับเพิ่มขึ้น 18-20% จึงมองแนวโน้มตลาดหุ้นในระยะกลางยังเป็นขาขึ้น แต่อาจผันผวนจากการเมืองและปัญหาหนี้ยุโรปที่จะส่งผลกระทบต่อความเชื่อมั่นของนักลงทุนซึ่งคาดว่าจะแก้ไขปัญหานี้ได้ ส่วนอัตราเงินเฟ้อในไตรมาส 3 น่าจะสูงที่สุด 
“กองทุนจะเน้นลงทุนในหุ้นของบริษัทที่มีรายได้จากในประเทศเป็นหลักและเน้นลงทุนในหุ้นที่เกี่ยวกับสินค้าโภคภัณฑ์ที่ราคาไม่ผันผวนและความต้องการฟื้นตัว โดยจะคัดเลือกหุ้นที่ราคาตลาดต่ำกว่าปัจจัยพื้นฐาน และหุ้นของบริษัทที่มีความสามารถทำกำไรสูง”น.ส.ประภา กล่าว